Na temelju članka 24. stavka 1. Zakona o sustavu civilne zaštite („Narodne Novine“ broj 82/15, 118/18, 31/20, 20/21. i 114/22), članka 5., stavka 1. i stavka 2. te članka 7. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne Novine“ broj 126/19, 17/20) i članka 46. Statuta Općine Kloštar Podravski („Službeni glasnik Koprivničko - križevačke županije“ broj 4/21), općinski načelnik Općine Kloštar Podravski 9. lipnja 2025. donosi

**ODLUKU**

 **o osnivanju Stožera civilne zaštite Općine Kloštar Podravski i imenovanju načelnika, zamjenika načelnika i članova**

**Članak 1.**

 Odlukom o osnivanju Stožera civilne zaštite Općine Kloštar Podravski ( u daljnjem tekstu: Odluka) osniva se Stožer civilne zaštite Općine Kloštar Podravski (u daljnjem tekstu: Stožer civilne zaštite), imenuju se načelnik, zamjenika načelnika i članovi Stožera te utvrđuju zadaće, pozivanje i aktiviranje Stožera civilne zaštite.

**Članak 2.**

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

**Članak 3.**

 U Stožer civilne zaštite Općine Kloštar Podravski imenuju se:

1. Nataša Martinčević, pročelnica Jedinstvenog upravnog odjela Općine Kloštar Podravski za načelnicu Stožera civilne zaštite,
2. Ivan Čupen, za zamjenika načelnice Stožera civilne zaštite,
3. Anita Nestić, viša tehničarka civilne zaštite u SZC Koprivnica,
4. Marijan Slaviček, načelnik Policijske postaje Đurđevac,
5. Dejan Bojovski, pročelnik područne Stanice Hrvatske gorske službe spašavanja Koprivnica,
6. Darijo Šogorić, zapovjednik Vatrogasne zajednice Općine Kloštar Podravski,
7. Zlata Domović, specijalista opće medicine, Ordinacija opće medicine Zlata Domović,
8. Dražen Lacković, zastupnik u Skupštini Gradskog društva Crvenog križa Đurđevac.

**Članak 4.**

Način rada Stožera civilne zaštite uređuje se poslovnikom koji donosi općinski načelnik Općine Kloštar Podravski.

**Članak 5.**

Pozivanje i aktiviranje Stožera civilne zaštite nalaže načelnik Stožera, a provodi se prema usvojenom Planu djelovanja civilne zaštite jedinice lokalne samouprave.

**Članak 6.**

Članovi Stožera civilne zaštite mobiliziraju se vlastitim kapacitetima nadležnih tijela, sukladno Shemi mobilizacije Stožera koju donosi izvršno tijelo i dio je Plana djelovanja civilne zaštite.

**Članak 7.**

Sjednice Stožera civilne zaštite saziva i vodi načelnik Stožera. Iznimno, u slučajnu spriječenosti načelnika Stožera, sjednicu Stožera saziva i vodi zamjenik načelnika Stožera.

**Članak 8.**

Jedinica lokalne samouprave obavlja administrativne i tehničke poslove te osigurava uvjete za rad Stožera civilne zaštite.

**Članak 9.**

Stupanjem na snagu ove odluke prestaje važiti Odluka o osnivanju Stožera civilne zaštite Općine Kloštar Podravski („Službeni glasnik Koprivničko-križevačke županije“ broj 11/21.).

**Članak 10.**

Ova Odluka stupa na snagu osmog dana od dana objave u „Službenom glasniku Koprivničko - križevačke županije“.

**OPĆINSKI NAČELNIK OPĆINE KLOŠTAR PODRAVSKI**

**KLASA: 810-01/25-01/01**

**URBROJ: 2137-16-01/01-25-01**

**Kloštar Podravski, 9. lipnja 2025. godine**

**OPĆINSKI NAČELNIK:**

**Siniša Pavlović**